Mahlo ma nga ha suki eka miseve ya thoci. Xi khomelela rhavi, xi pavalarile hi rona wongi xo va yingwe. Kan'we miseve yi ku vhilu, kwalaho henhla ka murhi. A yi xi bile miseve kambe a yi hundzile hi ku hatlisa. A va ta xi kuma. Xi swi vona. Loko vo endla leswi va ha ku swi endlaka hi ku nonoka hiloko va xi kumile. Se va tshunela. Xi twa na loko va vulavula. Miseve ya thoci yi ya hala na hala. Yi tlhava murhi nakambe kambe yi wu ba hi le hansi. Xo vona THOCI YI TA YI KONGOMILE MURHI. A ri wu tlhavela hansinyana. Ku tlakusa miseve va languta emarhavini ntsena a ku ta va ku kumiwa ka xona. Vo ta! Tha, tha, tha! Va nga yi eximatsini kumbe exineneni. Vo ta va kongomile murhi. Tha, tha,, tha! Vo fikava yima kwala hansi ka murhi. Xi twa Mudau a hefemulela henhla. "U vula leswaku xi nga va xi fambile ku fika laha" "A ndzi tshembi, xi fanela xi hi lahlekerile kun'wana le ndzhaku," ku hlamula Luvhengo. Mudau a tlhava mirhi leyi a yi rhendzerile murhi lowu hi thoci. Ku va a thoca ehenhla ka murhi lowu i ku fa ka xona. Xi tibyela. Xi nwayela nhompfu. "E-e, xi sarile kun'wana le ndzhaku!" Ku vula Luvhengo nakambe. "Swi nga ka swi nga lunghi loko ho ka hi nga xi kumi," ku vula Mudau. Va ku whi, nkarhinyana. Xi ehleketa leswaku va ta swi twa loko xi hefemula. Xi tikhoma. Hambileswi a xi tsutsumile ngopfu a xi nga khohloli. Ku khohlola a ku yirisiwile hi nkarhi wa kona. Ku ku whi, hinkwako. "A ho tlhela!" Ku vula Luvhengo. Mudau a miyelanyana. Ku ku whi! nakambe. "A swi na mhaka, hi to tlhela!" Ku vula Mudau, a twala a nga tsakanga na swintsongo. Va suka emurhini, va fambanyana. Va yima. Mudau a ntlokola. "I ro sungula ndzi hupa nhloto. Kambe swi ndzi byela leswaku u kun'wana kwala kusuhi. Kumbe hi fambanyana hi ya emahlweni" "Swi nga ka swi nga endleki a va a fikile haleno. U fanele a tumberile le kusuhi na rihlampfu. Hey, na mina ndzi tivavisile lahaya rihlampfini loko ndzi ringeta ku n'wi khoma." "Wa tiva se ndzi chava na leswaku swi nga endleka xi ya ndzi vitanela maphorisa loko ho ka hi nga xi kumi." "Swi nga endleka hi n'wi khoma kwala xikarhi ka makhwati loko hi tlhela.?